b'\n_START_ARTICLE_\n\xc3\x98stre valgkrets\n_START_PARAGRAPH_\n\xc3\x98stre valgkrets (nordsamisk: Nuortaguovllu v\xc3\xa1lgabiire) er en valgkrets ved sametingsvalg i Norge fra og med valget i 2009. Den blir ogs\xc3\xa5 kalt valgkrets 1. Stemmerett i valgkretsen har de som er bosatt der og er innf\xc3\xb8rt i Sametingets valgmanntall. I 2017 var det 2\xc2\xa0303 personer som var registrert i manntalet i omr\xc3\xa5det._NEWLINE_Valgkretsen best\xc3\xa5r av kommunene S\xc3\xb8r-Varanger, Nesseby, Vads\xc3\xb8, Vard\xc3\xb8, B\xc3\xa5tsfjord, Tana, Berlev\xc3\xa5g, Lebesby og Gamvik i Finnmark._NEWLINE_Ved valget i 2017 ble det valgt inn fem sametingsrepresentanter fra valgkretsen, av totalt 39 sametingsrepresentanter._NEWLINE_Valgkretsordningen ved sametingsvalgene ble endret f\xc3\xb8r sametingsvalget i 2009. Ved sametingsvalgene fra 1989 til 2005 var det 13 valgkretser, som ble redusert til sju fra og med 2009. \xc3\x98stre valgkrets best\xc3\xa5r av de tidligere valgkretsene Varanger og Tana, samt Lebesby fra Porsanger valgkrets.'